Mgr. **Monika Tódová**, rod. **Žemlová** (\* 9. máj 1982, Trnava) je slovenská novinárka, redaktorka *Denníka N*, ktorá predtým pôsobila v denníku *SME* (2001 – 2014). Za reportáž o údajnom zapojení Ministerstva vnútra Slovenskej republiky do únosu vietnamského občana Trịnha Xuâna Thanha a iné investigatívne príspevky získala ocenenie Biela vrana (2018).

Životopis
---------

Vysokoškolské štúdium absolvovala v študijnom programe žurnalistika na Filozofickej fakulte Univerzity Komenského v Bratislave (ukončené v roku 2006). V diplomovej práci sa zameriavala na investigatívnu žurnalistiku v printových médiách na Slovensku.

V rokoch 2001 – 2014 pôsobila v redakcii denníka *SME*, následne sa stala súčasťou redakcie *Denníka N*.

Novinárska tvorba
-----------------

Tódová sa vo svojej novinárskej tvorbe zameriava na domáce spravodajstvo, najmä na politické a s politikou súvisiace témy. Uvádza podcast Denníka N *V redakcii*, ktorý tvoria rozhovory o politických a spoločenských témach a od roku 2023 prispieva do Newsfiltra Denníka N, komentovaného denného spravodajstva.

### Kauza únosu Trịnha Xuâna Thanha

Medzi Tódovej najvýznamnejšie články patrí reportáž o zapojení Ministerstva vnútra Slovenskej republiky (MV SR) vedeného Robertom Kaliňákom do únosu bývalého vietnamského politika a manažéra Trịnha Xuâna Thanha z politického azylu v Nemecku späť do Vietnamu, kde bol odsúdený na odňatie slobody na doživotie za údajné hospodárske trestné činy počas pôsobenia vo funkcii predsedu predstavenstve štátneho podniku Petrovietnam Construction. Na tejto reportáži *Denník N* spolupracoval s redakciou nemeckého denníka *Frankfurter Allgemeine Zeitung*. Za túto i ďalšie reportáže jej Aliancia Fair-play a VIA IURIS v roku 2018 udelila ocenenie Biela vrana.

12. októbra 2018 vyšetrovateľ Odboru boja proti korupcii a organizovanej kriminalite Úradu inšpekčnej služby Sekcie kontroly a inšpekčnej služby MV SR zamietol podozrenie zo spáchania prečinu zneužívania právomocí verejného činiteľa (§ 326 ods. 1 Trestného zákona) zo strany vtedajšieho ministra vnútra R. Kaliňáka v prípade únosu. Sťažnosť, ktorá bola proti tomuto uzneseniu podaná, zamietla prokurátorka Krajskej prokuratúry Bratislava Soňa Juríčková ako nedôvodnú 14. novembra 2018. Na tlačovej konferencii 6. decembra 2018 zvolanej na tému „bodka za Vietnamcom" Kaliňák v zmysle uznesenia krajskej prokuratúry tvrdil, že *„doterajšie vyšetrovanie definitívne ukázalo, že o únose vietnamského občana* [...] *slovenským vládnym špeciálom nevedel, neudial sa s jeho súhlasom, a ak sa tak stal, tak bolo Slovensko oklamané"*. Počas otázok novinárov sa dostal do slovného konfliktu s M. Tódovou pri ktorom odmietal priamo odpovedať na otázku, prečo bol let lietadla Leteckého útvaru MV SR z Bratislavy do Moskvy nahlásený ako jeho pracovná cesta, napriek tomu, že sa na palube lietadla nenachádzal. Tódovú označil za *„klamárku, ktorá si vymýšľa veci"* a konštatoval, že chce, aby nezávislý súd rozhodol kto z nich má pravdu. Tódová Kaliňákové tvrdenia odmietla a dodala, že *„vo veci neboli preskúmané viaceré podozrivé okolnosti"* ako nahlásenie preletu nad Poľskom ako pracovnej cesty ministra do Moskvy a neinformovanie nemeckých vyšetrovateľov o udelení výnimky Úradom hraničnej a cudzineckej polície Prezídia Policajného zboru z dôvodu neplatnosti cestovného pasu Trịnha Xuâna Thanha.

Vyšetrovanie vo veci únosu Trịnha Xuâna Thanha pomocou lietadla Letky MV SR naďalej prebieha.

Osobný život
------------

Bola manželkou novinára Mirka Tódu, ktorý pôsobí ako reportér zahraničného spravodajstva v *Denníku N*. Spolu majú dve deti (syna a dcéru).

**Byt manželov Tódovcov**

V roku 2021 predseda SMERu Robert Fico oznámil, že podáva „podnet na políciu, aby preverila pôvod majetku Tódovej, vrátane hypo úveru, ktorý je podľa všetkého len zásterkou." Fico takto reagoval na informácie, že Tódová si s manželom kúpila byt na lukratívnej adrese v Bratislave Starom Meste pod Slavínom, na ktorý si podľa Fica nemohla zarobiť.

### Vzťah so sudkyňou Záleskou

V auguste 2023 Pamelu Záleskú a Moniku Tódovú nafilmoval na spoločnej dovolenke „kontroverzný aktivista Martin Daňo". V prípade sa teda vynorili otázky o konflikte záujmov ale aj o tom odkiaľ mal Daňo o nich informácie resp. či novinárka a sudkyňa neboli sledované.

Predseda Súdnej rady Ján Mazák sa vyjadril, že „Zásah Súdnej rady by prichádzal do úvahy len vtedy, ak by sa nepochybne dokázalo, že táto sudkyňa sa dopustila v občianskom živote niečoho, čo je nezlučiteľné s jej povinnosťami, napríklad, ako sa jej to stále bez dôkazov podsúva, že by poskytovala informácie zo spisov, v ktorých je zákonnou sudkyňou. Také niečo sa dodnes nepreukázalo a Súdnej rade sa nepredložili dôkazy o porušovaní povinností menovanej sudkyne."

Poznámky
--------

1. ↑  Prvý článok v denníku *SME* bol pod jej menom publikovaný 25. októbra 2001, posledný je z 8. októbra 2014. Jej prvý článok v *Denníku N* bol uverejnený 13. novembra 2014.

Referencie
----------

1. ↑  „Monika Žemlová", *Osoby, ktoré získali titul na UK*, Bratislava: Univerzita Komenského v Bratislave, c2015 (vyd. 2015), dost. 2018-08-03
2. ↑  Žemlová, Monika (2006), *Investigatívna žurnalistika v printových médiách na Slovensku*, [diplomová práca], Bratislava: Univerzita Komenského v Bratislave, Filozofická fakulta,  . PDF dostupné online len v rámci počítačovej siete univerzity.
3. 1 2  *Redakcia*, [Bratislava]: N Press, [s. a.], dost. 2018-08-03 .
4. ↑  Tódová, Monika (2001), „Čarnogurského syn odmieta obvinenia polície", *SME* ([Bratislava]: Petit Press), 2001-10-25, dost. 2018-08-03
5. ↑  Tódová, Monika; Mikušovič, Dušan (2014), „Zadržali Borbélyho z mafiánskych zoznamov", *SME* ([Bratislava]: Petit Press), 2014-10-08, dost. 2018-08-03
6. 1 2  „Monika Tódová", *SME* ([Bratislava]: Petit Press), [s. a.], dost. 2018-03-04
7. ↑  Tódová, Monika (2014), „Krajniak začal chodiť s ochrankou, Haščák naňho podal trestné oznámenie", *Denník N* ([Bratislava]: N Press), 2014-10-08, dost. 2018-08-03
8. 1 2  „Monika Tódová", *Denník N* ([Bratislava]: N Press), [s. a.], dost. 2018-03-04
9. ↑  „V redakcii", *Denník N* ([Bratislava]: N Press), [2023], [s. a.], dost. 2018-03-04
10. ↑  „Newsfilter", *Denník N* ([Bratislava]: N Press), [2023], [s. a.], dost. 2018-03-04
11. ↑  Tódová, Monika (2018), „Ako Kaliňák pristavil lietadlo pre únoscov z Vietnamu", *Denník N* ([Bratislava]: N Press), 2018-08-02, dost. 2018-08-03
12. ↑  Freidel, Morten; Bender, Justus (2018), „Früherer slowakischer Innenminister soll Trinh-Entführern geholfen haben", *Frankfurter Allgemeine Zeitung* ([Frankfurt am Main]: Frankfurter Allgemeine Zeitung GmbH), 2018-08-02, dost. 2018-08-03
13. ↑  *Biele vrany 2018*, Bratislava; Pezinok: Aliancia Fair-play; VIA IURIS, c2018, dost. 2018-12-06
14. ↑  „Vyšetrovateľ odmietol stíhanie v kauze údajného únosu Vietnamca", *Teraz.sk* (Bratislava: Tlačová agentúra Slovenskej republiky), 2018, 2018-11-30, dost. 2018-12-08
15. ↑  *Uznesenie prokurátorky Krajskej prokuratúry Bratislava vo veci podozrenia zo spáchania prečinu zneužívania právomoci verejného činiteľa*, Bratislava: Generálna prokuratúra Slovenskej republiky, 2018 (vyd. 2018-11-30), dost. 2018-12-08
16. 1 2  Tódová, Monika (2018), „Kaliňák chcel dať bodku za Vietnamom, do konca kauzy je ešte ďaleko", *Denník N* (Bratislava: N Press), 2018-12-06, dost. 2018-12-08
17. ↑  HNtelevízia (2018), „Kaliňák avizuje bodku za Vietnamcom", *YouTube* ([Bratislava]: MAFRA Slovakia), 2018-12-06, dost. 2018-12-08 . Videozáznam z tlačovej konferencie zverejnený na YouTube.
18. ↑  TASR (2018), „Kauza uneseného Vietnamca bola podľa Kaliňáka vymyslená, bude žalovať Kisku", *Pravda* (Bratislava: P E R E X), 2018-12-06, dost. 2018-12-08
19. 1 2  Harman, Dominik (2018), „Tódová z Denníka N: Ak nás chce Kaliňák žalovať, tak prosím", *.týždeň* (Bratislava: W PRESS), 2018-12-06, dost. 2018-12-08
20. ↑  Kernová, Miroslava (2017), „Novinárka Tódová ostala prekvapená. Prišla k nej neobvyklá kontrola zo sociálky", *O médiách.com* ([Bratislava]: Miramedia), 2017-07-13, dost. 2018-03-04
21. ↑  „Čo čítate svojim deťom? Pýtali sme sa známych rodičov", *O médiách.com* (Bratislava: Citylife.sk), c2016, dost. 2018-03-04
22. ↑  MEDIALNE.SK, TREND. *Robert Fico podáva podnet na políciu, aby preverila pôvod majetku novinárky Denníka N Tódovej* [online]. TREND, News and Media Holding, a.s. 11.9. 2021, [cit. 2023-08-10]. Dostupné online.
23. ↑  peb. Monika Tódová verejne prehovorila o svojom vzťahu k sudkyni Pamele Záleskej. *Hospodárske noviny* (Bratislava: MAFRA Slovakia), 2023-08-08. Dostupné online [cit. 2023-08-10]. ISSN 1336-1996.
24. ↑  ČOBEJOVÁ, Eva. Ešte k prípadu sudkyne a novinárky : Prečo sa o tom nepíše ľahko. *Denník Postoj* (Bratislava: Postoj Media), 2023-08-10. Dostupné online [cit. 2023-08-10]. ISSN 1336-720X.
25. ↑  TASR, peb. K vzťahu novinárky Moniky Tódovej a sudkyne Pamely Záleskej sa vyjadril šéf Súdnej rady Ján Mazák. *Hospodárske noviny* (Bratislava: MAFRA Slovakia), 2023-08-09. Dostupné online [cit. 2023-08-10]. ISSN 1336-1996.

Externé odkazy
--------------

* Zoznam článkov Moniky Tódovej v *Denníku N*
* Zoznam článkov Moniky Tódovej v denníku *SME*
* Osobný blog v blogosfére denníka *SME*
* YouTube Kanál Moniky Tódovej na YouTube